b'\n_START_ARTICLE_\nPhoinix\n_START_PARAGRAPH_\nPhoinix oli vanakreeka m\xc3\xbctoloogias Foiniikia kuningas, Siidonis valitsenud Liibanoni kuningapaari Agenori ja Telephassa poeg, Europe, Kadmose ja Kilixi vend. ("Iliase" j\xc3\xa4rgi oli ta Agenori ja Telephassa poeg ning Europe, Kadmose ja Kilixi isa.)_NEWLINE_Europe oli nii ilus, et temasse armus Zeus. Jumal ilmus tema juurde lumivalge h\xc3\xa4rja kujul, kui Europe s\xc3\xb5brannadega merekaldal m\xc3\xa4ngis. H\xc3\xa4rg oli v\xc3\xa4ga s\xc3\xb5bralik, nii et l\xc3\xb5puks ronis Europe talle selga. Seepeale kihutas h\xc3\xa4rg otse merre ja viis ta endaga._NEWLINE_Agenor saatis oma pojad Europet otsima ja keelas ilma \xc3\xb5eta tagasi tulla. \xc3\x9ckski neist ei leidnud Europet. Kilix r\xc3\xa4ndas p\xc3\xb5hja ja sai kuningaks Kiliikias, mis tema j\xc3\xa4rgi nimetati. Kadmos r\xc3\xa4ndas \xc3\xbcle mere l\xc3\xa4\xc3\xa4nde, j\xc3\xb5udis Kreekasse ja sai kuningaks Teebas, mille asutas._NEWLINE_Phoinix r\xc3\xa4ndas l\xc3\xb5unasse ja sai kuningaks Foiniikias, mis tema j\xc3\xa4rgi nimetati. Ta resideeris T\xc3\xbc\xc3\xbcroses, mis asub Siidonist vaid paark\xc3\xbcmmend kilomeetrit l\xc3\xb5una pool. Oma isa surma j\xc3\xa4rel p\xc3\xa4ris ta ka Liibanoni trooni ja \xc3\xbchendas kaks riiki.'